اشتغلت هواي شغلات بحياتي وعانيت وجاهدت حتى احقق مبتغاي وحلمي وأدخل معهد فنون جميلة ويصير اسمي "الفنان احمد عبد الكريم". بس بنفس السنة الي دخلت بيها للمعهد طلع تعييني كجندي بالمشاة في الجيش العراقي سنة 2008 وللأسف تركت الدراسة وبقيت 4 سنين بالجيش. ومن تركت الجيش كملت دراستي ودخلت كلية فنون جميلة بعد المعهد وأيضا طالب في كلية ثانية في دراسات إسلامية، وأشتغل بنفس الجامعة بكافتيريا بسيطة، آي من الصبح قبل الطلاب أسوي ريوك وأحضر الچاي وأطلع آخر واحد لأن ما يصير أبو الكافتيريا يعزل. بس الوارد مو قوي مجرد أمشي بيها حالي ومن يخلص الدوام اروح لدوامي الثاني الي هو كلية فنون جميلة مسائي لأني ارسم وانحت. بالعطلة من ينتهي الدوام اشتغل حدقجي "فلاح" وما استحي من عملي. الشغل مو عيب "أنظف وأقلم الحدائق" والوارد بيها زين. وحتى أكدر ادفع مصاريف معيشة ودراسة. واي شغله فنية تجيني اشتغلها، رسم أو نحت أو موزاييك. ولو عندي شغله كافيه جان ما اشتغلت غيرها بس واردي بالكافتيريا وبالحدايق مو كافي أكوّن بي نفسي. تعلمت الصبر وشلون احافظ ع الفلس. اكو مثل دائما اكوله لنفسي "إذا غامرت في شرف مروم فلا تقنع بما دون النجوم. فطعم الموت في أمر حقير كطعم الموت في أمر عظيم ". وأحب اكول للشباب (لا تستنكف من الشغل) مهما كان اشتغل بكرامة وكون نفسك ولم ايدك. إذا تكدر اشتغل وإذا ما تكدر ادرس وإذا جنت شاطر اجمع بين الاثنين شغل ودراسة وإذا تركت الدراسة ارجع لان الدراسة مهمة ولا تأجلها. إذا عندك ظروف هسه غير وقت راح تكثر ظروفك فانتهز الفرصة ودائما اصنع أمنيات وحقق أمانيك. وآني أمنيتي أحصل على شهادة الدكتوراه وراح يجي اليوم الي أحقق حلمي وأحصلها. بغداد - مصطفى نادر